กระทรวงมหาดไทย เชิญชวนประชาชน ร่วมชมการแสดงมหรสพสมโภช ในทุกจังหวัดทั่วประเทศ ระหว่างวันที่ 22-28 พฤษภาคมนี้
กระทรวงมหาดไทย เชิญชวนประชาชน ร่วมชมการแสดงมหรสพสมโภช เนื่องในโอกาสมหามงคลพระราชพิธีบรมราชาภิเษก พุทธศักราช 2562 ในทุกจังหวัดทั่วประเทศ ระหว่างวันที่ 22-28 พฤษภาคมนี้ นายฉัตรชัย พรหมเลิศ ปลัดกระทรวงมหาดไทย กล่าวว่า กระทรวงมหาดไทย ร่วมกับกระทรวงวัฒนธรรม สนับสนุนทุกจังหวัดจัดมหรสพสมโภช เนื่องในโอกาสมหามงคลพระราชพิธีบรมราชาภิเษก พุทธศักราช 2562 ซึ่งจะมีพิธีเปิดการจัดมหรสพสมโภชฯ พร้อมกันทั่วประเทศเย็นวันนี้ (22 พ.ค.62) พร้อมกับส่วนกลาง สำหรับการแสดงมหรสพสมโภชของแต่ละจังหวัด คณะทำงานจัดมหรสพสมโภช เนื่องในโอกาสมหามงคลพระราชพิธีบรมราชาภิเษกระดับจังหวัด ได้คัดสรรการแสดงที่สะท้อนความงดงามของศิลปะพื้นบ้าน วัฒนธรรมประเพณีและอัตลักษณ์ของแต่ละจังหวัดที่ได้มีการอนุรักษ์และสืบทอดกันมาจากรุ่นสู่รุ่น ผสมผสานกับการแสดงร่วมสมัยต่างๆ เพื่อให้เกิดความหลากหลายและสำหรับผู้ร่วมชมงานทุกช่วงวัย เช่น จังหวัดภาคเหนือ จะมีการแสดงฟ้อนราชสำนักล้านนา มหกรรมกลองและศิลปะการแสดงล้านนา // ภาคกลาง จะมีการบรรเลงมหกรรมดนตรีไทย การแสดงกลองยาว และการแสดงของไทยทรงดำ // ภาคตะวันออกเฉียงเหนือ มีการแสดงหมอลำ ศิลปินแห่งชาติ ป.ฉลาดน้อย คณะการแสดงจากสมาคมญวน และการแสดงโปงลางของสถาบันการศึกษา // ส่วนจังหวัดภาคใต้ จะมีการแสดงวงออเคสตร้า ของวงปาริชาต วินด์ ออร์เคสตร้า จากมหาวิทยาลัยทักษิณ โนราคณะไข่เหลี่ยม วิเชียรศรชัย หนังตะลุงคณะไข่นุ้ย และการแสดงพื้นบ้านโนราห์ รองเง็ง เป็นต้น ดังนั้นในโอกาสอันเป็นมหามงคลยิ่งนี้ กระทรวงมหาดไทย จึงขอเชิญชวนประชาชนในจังหวัดต่าง ๆ เข้าร่วมรับชมการแสดงมหรสพสมโภชฯ ตามตารางการแสดง และสถานที่ที่แต่ละจังหวัดได้ประชาสัมพันธ์ไว้ ด้วยความภาคภูมิใจในมรดกทางวัฒนธรรมของไทย และการแสดงออกซึ่งความจงรักภักดีและสำนึกในพระมหากรุณาธิคุณของพระบาทสมเด็จพระวชิรเกล้าเจ้าอยู่หัว พระผู้เป็นศูนย์รวมจิตใจของปวงชนชาวไทยทุกคน.